《感兴二十七首 其二十七》
宋代·方一夔

我观古人书，得见千载上。正闰互立论，南北纷相谤。

自从获麟后，法度久沦丧。非是千万端，史笔不可仗。

我欲作野史，笔法师素王。文章行诛赏，约束归至当。

其人负吾诛，勿谓已属纩。书成不流传，则本留千嶂。

还有知我人，百世永相望。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。